**Қармақшы аудандық Қоғамдық кеңесі отырысының**

**ХАТТАМАСЫ**

**Жосалы кенті № 2 « 27 » сәуір 2023 жыл**

**Өткізілген орны: Жосалы кенті әкімі аппаратының мәжіліс залы**

**Төрағалық еткен:** Аудандық қоғамдық кеңес төрағасы Ә.Құлдүйсенов

**Қатысқандар** : Кеңес отырысына аудандық қоғамдық кеңес мүшелері, Қармақшы аудандық мәслихат аппаратының басшысы Б.Жүсіпалиев, мемлекеттік қызмет істері агенттігінің Қызылорда облысы бойынша департаменті мемлекеттік қызмет көрсету басқармасының бас маманы Булебаев Ербол **("ZOOM" платформасы арқылы онлайн қатысты)**, аудан әкімі аппаратының басшысы С.Смағұлов, Жаңажол ауылдық округі әкімінің міндетін уақытша атқарушы Ф.Ералиева, кент, ауылдық округтердің әкімдері **("ZOOM" платформасы арқылы онлайн қатысты)**, аудандық жұмыспен қамту, әлеуметтік бағдарламалар және азаматтық хал актілерін тіркеу бөлімінің басшысы Г.Акжигитов, дербес бөлімдер мен мекемелер басшылары, үкіметтік емес ұйымдар жетекшілері, бұқаралық ақпарат құралдарының өкілдері.

**Күн тәртібі:**

**1.** Аудан көлемінде жастар арасында және кәмелетке толмағандар арасында жазғы демалыс кезіндегі қауіпсіздік ережелеріне (Жол қауіпсіздігі. Өрт қауіпсіздігі. Судағы қауіпсіздік ережелері) байланысты атқарылып жатқан жұмыстар туралы.

Есеп беруші: Аудан әкімінің аппарат басшысы С.Смағұлов.

**2**. Аудандағы мемлекеттік мекемелер мен кәсіпорындар қызметкерлерінің жұмыс уақытын тиімді пайдалану, ішкі еңбек тәртібін сақтау және оны нығайту барысындағы атқарылып жатқан жұмыстары жайлы.

Есеп беруші: Аудан әкімінің аппарат басшысы С.Смағұлов.

**3.** Төретам кенті әкімдігі мен Жаңажол ауылдық округі әкімдігінің мемлекеттік қызмет көрсету барысы және жергілікті атқарушы орган ретінде нәтижелі жұмыс жасаудағы есебі.

Есеп берушілер: Төретам кентінің әкімі Г.Елеусинов,

Жаңажол ауылдық округі әкімінің міндетін уақытша атқарушы Ф.Ералиева.

**4.** «Қызылорда облысы Қармақшы аудандық мәслихатының 2022 жылғы 21 желтоқсандағы №249 «2023-2025 жылдарға арналған аудандық бюджет туралы» шешіміне өзгерістер мен толықтырулар енгізу туралы» Қармақшы аудандық мәслихатының шешім жобасы жайлы.

Хабарламашы: Қармақшы аудандық экономика және қаржы бөлімінің басшысы Ж.Ниматулла.

**5.** Аудандық бюджеттің атқарылуы жайлы жылдық есеп.

Есеп беруші: Қармақшы аудандық экономика және қаржы бөлімінің басшысы Ж.Ниматулла.

**6. "**«Қармақшы аудандық мәслихат аппараты» мемлекеттік мекемесінің «Б» корпусы мемлекеттік әкімшілік қызметшілерінің қызметін бағалау Әдістемесін бекіту туралы" Қармақшы аудандық мәслихатының шешім жобасы жайлы.

Хабарламашы: Қармақшы аудандық мәслихат аппаратының басшысы Б.Жүсіпалиев.

|  |
| --- |
| **7.** "Қармақшы аудандық мәслихатының регламентін бекіту туралы" Қармақшы аудандық мәслихатының шешім жобасы жайлы.  Хабарламашы: Қармақшы аудандық мәслихат аппаратының басшысы Б.Жүсіпалиев.  **8.** «Қармақшы аудандық мәслихатының 2021 жылғы 16 ақпанындағы № 11 «Әлеуметтік көмек көрсетудің, оның мөлшерлерін белгілеудің және мұқтаж азаматтардың жекелеген санаттарының тізбесін айқындаудың Қағидаларын бекіту туралы» шешіміне өзгеріс енгізу туралы» Қармақшы аудандық мәслихатының шешім жобасы жайлы.  Хабарламашы: Қармақшы аудандық жұмыспен қамту, әлеуметтік бағдарламалар және азаматтық хал актілерін тіркеу бөлімінің басшысы Г.Акжигитов.  **9.** «Қармақшы ауданы жергілікті атқарушы органдарының «Б» корпусы мемлекеттік әкімшілік қызметшілерінің қызметін бағалаудың әдістемесін бекіту туралы» Қызылорда облысы Қармақшы ауданы әкімдігінің 2018 жылғы 13 наурыздағы № 673 қаулысының күші жойылды деп тану туралы» Қармақшы ауданы әкімдігінің қаулы жобасы жайлы.  Хабарламашы: Қармақшы ауданы әкімі аппаратының кадр жұмысы (персоналды басқару) бөлімінің басшысы Б.Сәден. |
|  |

**КҮН ТӘРТІБІНДЕГІ МӘСЕЛЕЛЕР БОЙЫНША ТЫҢДАЛДЫ:**

Күн тәртібіндегі мәселеге байланысты Қармақшы ауданы әкімінің аппарат басшысы С.Смағұлов «Аудан көлемінде жастар арасында және кәмелетке толмағандар арасында жазғы демалыс кезіндегі қауіпсіздік ережелеріне (Жол қауіпсіздігі. Өрт қауіпсіздігі. Судағы қауіпсіздік ережелері) байланысты атқарылып жатқан жұмыстар туралы» және «Аудандағы мемлекеттік мекемелер мен кәсіпорындар қызметкерлерінің жұмыс уақытын тиімді пайдалану, ішкі еңбек тәртібін сақтау және оны нығайту барысындағы атқарылып жатқан жұмыстары жайлы», ал Қармақшы аудандық экономика және қаржы бөлімінің басшысы Ж.Ниматулла «Аудандық бюджеттің атқарылуы жайлы жылдық есебі» жайлы есептерін беріп, осы салалардағы ауданымызда жүргізіліп жатқан жұмыстар барысымен таныстырды.

Баяндама қоса жалғанды.

**Кеңес отырысында аудандық қоғамдық кеңес мүшесі Н.Жанәділов:** «Ауданда өрт-су қауіпсіздігіне байланысты әлеуметтік желілерде мамандарды, үлкен кісілерді сөйлетіп, сақтық шараларын түсіндіріп, ақпараттандыру керек. Тағы бір айтатын жәйт тұрғындарға, кәмелетке толмағандарға арнап арнайы қолдан бассейн салуға болмай ма? Жаз мезгілі басталды. Балаларға арнап салынған лагер мектепке айналып кетті. Ауданда демалыс лагері салына ма, не болады?».

**Жосалы кенті ардагерлер кеңесінің төрағасы Е.Ұзақбаев:** «Жаз мезгілі басталысымен балалар Сырдария өзеніне суға түсіп жатады. Осы Жосалы кентіндегі «Сарыөзек» деген жерде суға түсетін орын неге салмайды?».

**«Ұлт бірлігі - Қармақшы» қоғамдық бірлестігінің төрағасы Ш.Құндақбаев:** «Қауіпсіздік шаралары туралы, кәмелетке толмағандар мен тұрғындар арасында жол-көлік оқиғасын болдырмау мақсатында тағы бір айтатын нәрсе Жосалы кенті орталығына арғы бетке -1, бергі бетке-1, темір жол өткеліне -1 «Сергек» бейне бақылау камераларын қойса деймін. Осымен қатар айтайын дегенім, аудандағы бөлімдер жолданған хаттарға заңда көрсетілген тиісті мерзімде жауап бермейді».

**Аудан бойынша білім бөлімінің маманы А.Тоқшылықова:** «Жазғы демалыс кезінде оқушылардың өмір қауіпсіздігі басты назарда. Бұл жөнінде білім бөлімінде бұйрық шығарылып, мектептерге тиісті нұсқаулықтар берілуде».

Аталған жиында Төретам кентінің әкімі Г.Елеусинов және Жаңажол ауылдық округі әкімінің міндетін уақытша атқарушы Ф.Ералиева «Төретам кенті әкімдігі мен Жаңажол ауылдық округі әкімдігінің мемлекеттік қызмет көрсету барысы және жергілікті атқарушы орган ретінде нәтижелі жұмыс жасаудағы есептерін» беріп, баяндама жасады.

Баяндама қоса жалғанды.

**Кеңес отырысында аудандық қоғамдық кеңес мүшесі Н.Жанәділов Төретам кенті әкімі Г.Елеусиновке:** «Төретам кентіндегі «Гавруш» орталығындағы септиктен сыртқа лас су ағып жатқанын және спорт мектебінің екінші есігі жақ беті іші қоқысқа толы, осы мәселелер не боп жатқанын айтып өтсеңіз».

**Төретам кенті әкімі Г.Елеусинов:** ««Гавруш» алдында қоқыс салатын жер және септик бар. Қоқыс салатын стоякты алып тастадық. Қазір септик уақытылы тазартылуда. Төретамда 16-шы спорт мектебіне қарайтын ғимаратта тазалық жұмыстары жүргізілуде».

**Аудандық қоғамдық кеңес мүшесі Т.Ералиев Жаңажол ауылдық округі әкімінің міндетін уақытша атқарушы Ф.Ералиеваға:** «Жаңажол ауылдық округінің ішкі бетінде тазалық жұмыстары жақсы. Ал ауылдың сырты лас, тазалау керек, әкімшілік шара қолдану қажет, осы мәселеге қатты қарау керек».

**«Ұлт бірлігі - Қармақшы» қоғамдық бірлестігінің төрағасы Ш.Құндақбаев:** «Кент, ауылдық округтердің әкімдері қазіргі атқарып жатқан және алдағы уақытта атқарылатын жұмыстар барысын жария етіп, әлеуметтік желілерге салып отырса деймін. Мемлекеттік қызмет көрсету мен әкімдіктердің атқарып жатқан жұмыстарының жариялығын арттыруға жете көңіл бөлу керек».

Қызылорда облысы бойынша департаменті мемлекеттік қызмет көрсету басқармасының бас маманы Е.Булебаев тарапынан сұрақ болған жоқ.

Кеңес отырысында қаралған мәселелер бойынша Қармақшы ауданы әкімі аппаратына аудандық қоғамдық кеңес тарапынан тиісті нұсқаулар беріліп, ұсынымдар жасалды.

Күн тәртібіндегі Қармақшы аудандық экономика және қаржы бөлімінің басшысы Ж.Ниматулланың «Қызылорда облысы Қармақшы аудандық мәслихатының 2022 жылғы 21 желтоқсандағы №249 «2023-2025 жылдарға арналған аудандық бюджет туралы» шешіміне өзгерістер мен толықтырулар енгізу туралы», сонымен бірге Қармақшы аудандық мәслихат аппаратының басшысы Б.Жүсіпалиевтің «Қармақшы аудандық мәслихат аппараты» мемлекеттік мекемесінің «Б» корпусы мемлекеттік әкімшілік қызметшілерінің қызметін бағалау Әдістемесін бекіту туралы» және «Қармақшы аудандық мәслихатының регламентін бекіту туралы», осымен қатар Қармақшы аудандық жұмыспен қамту, әлеуметтік бағдарламалар және азаматтық хал актілерін тіркеу бөлімінің басшысы Г.Акжигитовтың

«Қармақшы аудандық мәслихатының 2021 жылғы 16 ақпанындағы № 11 «Әлеуметтік көмек көрсетудің, оның мөлшерлерін белгілеудің және мұқтаж азаматтардың жекелеген санаттарының тізбесін айқындаудың Қағидаларын бекіту туралы» шешіміне өзгеріс енгізу туралы» Қармақшы аудандық мәслихатының шешім жобалары мақұлданып, келісім берілді.

Сол сияқты Қармақшы ауданы әкімі аппаратының кадр жұмысы (персоналды басқару) бөлімінің басшысы Б.Сәденнің «Қармақшы ауданы жергілікті атқарушы органдарының «Б» корпусы мемлекеттік әкімшілік қызметшілерінің қызметін бағалаудың әдістемесін бекіту туралы» Қызылорда облысы Қармақшы ауданы әкімдігінің 2018 жылғы 13 наурыздағы № 673 қаулысының күші жойылды деп тану туралы» Қармақшы ауданы әкімдігінің қаулы жобасы мақұлданып, келісім берілді.

**Күн тәртібіндегі мәселелерді тыңдап және талқылап ауданының қоғамдық кеңесі қарар қабылдады:**

**1.** Қармақшы ауданы әкімінің аппарат басшысы С.Смағұловтың «Аудан көлемінде жастар арасында және кәмелетке толмағандар арасында жазғы демалыс кезіндегі қауіпсіздік ережелеріне (Жол қауіпсіздігі. Өрт қауіпсіздігі. Судағы қауіпсіздік ережелері) байланысты атқарылып жатқан жұмыстар туралы" есебі қаперге алынсын.

Ауданда өрт болудың, әсіресе тұрғын үйлердің толық өртеніп кету оқиғаларының көбейіп отырғаны, өткен жылмен салыстырғанда адамдардың суға кету фактісінің өскені атап көрсетілді. Қауіпсіздік ережелерінің толық сақталмауы, түрлі оқиғалардың алдын-алуда кемшіліктер орын алып отырғанын көрсетеді. Жағажай мәселесі жеткілікті зерттелмеген.

**Қармақшы ауданы әкімінің аппаратына:**

1. Қармақшы аудандық төтенше жағдайлар бөлімі мен аудандық № 10 өрт-сөндіру бөлімінің және полиция бөлімінің қызметкерлері бірлесіп, жастар жиналатын көпшілік орындарға, орта білім беру ұйымдарына (мектептерге), Қармақшы аудандық аграрлы техникалық колледжіне барып жыл көлеміндегі демалыстар кезеңінде, әсіресе жазғы демалыс кезіндегі аудан көлемінде жастар арасында және кәмелетке толмағандар арасындағы «Су қауіпсіздігі, жол қауіпсіздігі, электр тоғы қауіпсіздігі, өрт қауіпсіздігі, сауықтыру лагеріндегі қауіпсіздік» тақырыбында кешенді нұсқаулықтар өткізу, **(жарыссөздер, бейнероликтер, документальді немесе көркем фильмдер, тұрғын үйлерге үнпарақтар тарату, әлеуметтік желілер, бұқаралық ақпарат құралдары т.б.)** осымен қатар көшеде, үйде, табиғатта қауіпсіздік ережесін сақтай білу жөніндегі білімдерін толықтыру; өз қауіпсіздігіне жауапкершілікпен қарауға, қауіпсіздік ережелерін сақтауға тәрбиелеуді ұйымдастыру ұсынылсын.  
 Аталған мекемелермен атқарылған жұмыстар барысын жинақтап, ұсынымдардың орындалуы жайлы 2023 жылдың 10 шілдеге аудандық қоғамдық кеңеске ақпарат берілсін.

**2**. Қармақшы ауданы әкімінің аппарат басшысы С.Смағұловтың «Аудандағы мемлекеттік мекемелер мен кәсіпорындар қызметкерлерінің жұмыс уақытын тиімді пайдалану, ішкі еңбек тәртібін сақтау және оны нығайту барысындағы атқарылып жатқан жұмыстары жайлы» есебі қаперге алынсын.

**Қармақшы ауданы әкімінің аппаратына:**

Аудандағы мемлекеттік мекемелер мен кәсіпорындар қызметкерлерінің жұмыс уақытын тиімді пайдалану, ішкі еңбек тәртібін сақтау және оны нығайту мақсатында:

1. Мекеме басшылары тарапынан жұмыс уақытын тиімді пайдалану, ішкі еңбек тәртібін сақтау және оны нығайтуда да кейбір кемшіліктерге жол берілуде. Жұмыс уақытынан тыс және демалыс күндері жұмыс жұмыс жасау кездеседі. Жұмыс уақытында тойларда, қаза тапқандардың құдажолысы мен бейсембіліктерге топ-топ болып бару орын алуда. Оларға түскі үзіліс пен жұмыстан кейінгі уақытта және демалыс уақыттарында баруға толық мүмкіндік бар. Түрлі кеңестерді, шараларды жүйелеп, бірлестіре отырып, уақытты тиімді пайдалану мүмкіндіктерін жете қарастыру қажет.

2. Еңбек тәртібін сақтау (жұмысқа уақытылы келу, жұмыс уақытының белгіленген уақытын сақтау, барлық жұмыс уақытын өндірістік еңбекке пайдалану, әкімшілік өкімін дер кезінде және дәл орындау т.б.);

3. Еңбек өнімділігін арттыру, нормаланған өндірістік тапсырмаларды уақытылы және мұқият орындау;

4. Еңбек қорғау, қауіпсіздік техникасы, өндірістік санитария, еңбек гигиенасы және өрттен сақтану жөніндегі тиісті ережелер мен нұсқауларда көзделген талаптарды сақтау, арнаулы киімдерді, аяқ киімдерді, сақтық құралдарын пайдалану;

5. Мекеме, кәсіпорын мүлкіне, материалдарға ұқыпты қарау;

6. Өз біліктілігін ұдайы жетілдіру.

7. Мемлекеттік қызметшілер жұмыс уақытында және жұмыстан тыс уақытта: азаматтарға әдепсіз мінез-құлық танытуға жол бермеу;

8. Жұмыс уақытында қызмет көрсету кезінде ықпалды тұлғаларға кезексіз қызмет көрсетуді болдырмау;

9. Жұмыс уақытында той-салтанаттарға, түрлі құдажолыларға қатысуға жол бермеу;

10. Қызметтік көлікті тиісті емес орындарға пайдалануға жол бермеу;

11. Мемлекеттік қызмет көрсету мен әкімдіктердің атқарып жатқан жұмыстарының жариялығын арттыруға жете көңіл бөлу керек;

12. Мекеме басшыларына аталған кемшіліктерді жойып, жұмыстарды жолға қою мақсатында ұжымда отырыс өткізіп, әрбір қызметкерге жеткізу және қорытындысын хабарлау ұсынылсын.

Ұсынымдардың орындалуы жайлы 2023 жылдың 10 шілдеге аудандық қоғамдық кеңеске ақпарат берілсін.

**3.** Төретам кентінің әкімі Г.Елеусиновтің және Жаңажол ауылдық округі әкімінің міндетін уақытша атқарушы Ф.Ералиеваның «Төретам кенті әкімдігі мен Жаңажол ауылдық округі әкімдігінің мемлекеттік қызмет көрсету барысы және жергілікті атқарушы орган ретінде нәтижелі жұмыс жасаудағы есептері» қаперге алынсын.

**4.** Қармақшы аудандық экономика және қаржы бөлімінің басшысы Ж.Ниматулланың «Қызылорда облысы Қармақшы аудандық мәслихатының 2022 жылғы 21 желтоқсандағы №249 «2023-2025 жылдарға арналған аудандық бюджет туралы» шешіміне өзгерістер мен толықтырулар енгізу туралы» Қармақшы аудандық мәслихатының шешім жобасы мақұлдансын.

**5.** Қармақшы аудандық экономика және қаржы бөлімінің басшысы Ж.Ниматулланың «Аудандық бюджеттің атқарылуы жайлы жылдық есебі» мақұлдансын.

|  |
| --- |
| **6.** Қармақшы аудандық мәслихат аппаратының басшысы Б.Жүсіпалиевтің «Қармақшы аудандық мәслихат аппараты» мемлекеттік мекемесінің «Б» корпусы мемлекеттік әкімшілік қызметшілерінің қызметін бағалау Әдістемесін бекіту туралы» және «Қармақшы аудандық мәслихатының регламентін бекіту туралы» Қармақшы аудандық мәслихатының шешім жобалары мақұлдансын.  **7.** Қармақшы аудандық жұмыспен қамту, әлеуметтік бағдарламалар және азаматтық хал актілерін тіркеу бөлімінің басшысы Г.Акжигитовтың «Қармақшы аудандық мәслихатының 2021 жылғы 16 ақпанындағы № 11 «Әлеуметтік көмек көрсетудің, оның мөлшерлерін белгілеудің және мұқтаж азаматтардың жекелеген санаттарының тізбесін айқындаудың Қағидаларын бекіту туралы» шешіміне өзгеріс енгізу туралы» Қармақшы аудандық мәслихатының шешім жобасы мақұлдансын.  **8.** Қармақшы ауданы әкімі аппаратының кадр жұмысы (персоналды басқару) бөлімінің басшысы Б.Сәденнің «Қармақшы ауданы жергілікті атқарушы органдарының «Б» корпусы мемлекеттік әкімшілік қызметшілерінің қызметін бағалаудың әдістемесін бекіту туралы» Қызылорда облысы Қармақшы ауданы әкімдігінің 2018 жылғы 13 наурыздағы № 673 қаулысының күші жойылды деп тану туралы» Қармақшы ауданы әкімдігінің қаулы жобасы мақұлдансын. |

**Төраға Ә.Құлдүйсенов**

**Хатшы Б.Карибаев**